**ÅRSBERETNING TIL GENERALFORSAMLINGEN
I
EJERFORENINGEN TORNEBAKKEN 2-12 & 70-98. 8240 RISSKOV.**

**TIRSDAG DEN 30. SEPTEMBER 2014 KL. 19.30**

 2014 er jo året hvor vi har 30 års jubilæum. Det blev fejret den 23. august med en stor fest. Det var dejligt at så mange beboere sluttede op omkring festen. Vi var 38 deltagere og havde en hyggelig aften med god mad fra Risskov slagteren, som de kom og grillede til os.

Lidt nostalgisk.
Da foreningen har eksisteret i 30 år, kunne jeg ikke lade være med at kigge tilbage, hvor den første stiftende generalforsamling og godkendelse af vedtægter, var den 31. december 1985.
Men da var også Andelsbogligforeningen sammen med os. I de nævnte vedtægter bestod bestyrelsen af 3 fra Andelsbogligforeningen og 3 fra Ejerforeningen.
Omkring 1990-1992 blev vi adskilt (det er der nok nogle af vores beboere der kan huske)

Jeg har her efter sommerferien taget kontakt til Trafik og veje, vedr. udkørsel ved nr. 2 da der er meget tvivl om vigepligten. Trafik og veje har været på besøg og vi havde en meget fornuftig drøftelse omkring sikkerheden, når man kommer kørende henne fra nr. 12 -2. De lovede at tage det med til næste møde med færdselsstyrelsen den 25. september i år. Hvis det bliver vedtaget at vi må lave hajtænder, eller andre foranstaltninger, skal det derefter sendes i høring.
Det er forsøgt før. Af referat af den 8. marts 1990, ville man forsøge nye muligheder for at sikre færdslen samme sted. Evt. med et gadespejl eller med hajtænder.
Kommunen afviste dengang, at man kunne lave disse færdsels forhindringer.

Og så en venlig henstilling til alle omkring parkering uden for vores carporte. Man bedes benytte sin egen carport eller parkeringspladsen. Det er ofte svært at komme forbi, når bilerne holder på gaden, og der er ikke frit udsyn for legende børn. Det værste sted er ved nr. 98, hvor der jo er ind og udkørsel. Mange gange er det ved at gå galt.

Vi har jo talt en del omkring bedet ved gavlen i nr. 70. Vi har nu lavet en aftale med A.B. at vi rydder bedet og får plantet nogle små buske, i lighed med det som i ser ved gavlen i nr. 2.
Når jeg nu har talt om buske og små træer, så tænker jeg meget over hækkene fra 2-12, ud mod stamvejen. Kan i ikke snakke samen om en fælles højde på hækkene, så de kunne blive lidt mere ens.

Vi får stadig meget ros for vores nye vejbelægning, så det er vi meget stolte over. I bestyrelsen bestræber os meget på, at vores område ser rigtig godt ud, så vores huse kan beholde en fornuftig handelsværdi, og at området er attraktivt for nye beboere. ( jeg tror ikke det går ud over vores ejendomsvurderinger, det er der jo meget debat om i øjeblikket )

Natten mellem d. 14-15 marts, var der en kraftig storm. Det bevirkede at en af vores papir containere rev sig løs og blæste ind i en parkeret bil ved A.B. og lavede en skade. Jeg fik efterfølgende besøg af ejeren. Vi kontaktede vores forsikringsselskab, som så overtog sagen uden udgifter for os.

Der er nu lavet en indhegning til containerne, så de ikke blæser væk igen.

På sidste års G.F. talte vi om vores fælles tage, m.h.t. udskiftning. Den sag har vi henlagt ind til videre, det er meget bekostelig at få en juridisk vurdering.

Med hensyn til bestyrelsesmøder, har vi holdt et par stykker i løbet af året, når der er noget vi skal drøfte bruger vi vores mail, det er blevet så nemt.

Hjemmesiden er det gået lidt trægt med. Den første hjemmeside www.tornebakken-risskov.dk viste sig at være lidt tung at arbejde med. Nu har min datter Rikke kommet ind over og lavet en ny sammen med Jan, og Heine har taget de flotte billeder som er på www.tornebakkenrisskov.weebly.com. Man Kan google dem begge.

Kurt Vinther
Formand